b'\n_START_ARTICLE_\nKauno choralin\xc4\x97 sinagoga\n_START_PARAGRAPH_\nKauno choralin\xc4\x97 sinagoga\xc2\xa0\xe2\x80\x93 vienintel\xc4\x97 i\xc5\xa1likusi ir veikianti Kauno sinagoga ir jud\xc4\x97j\xc5\xb3 maldos namai; taip pat vadinama Kauno sinagoga.\n_START_SECTION_\nIstorija\n_START_PARAGRAPH_\nAnkstyviausi \xc5\xbeinomi Kauno \xc5\xbeyd\xc5\xb3 maldos namai stov\xc4\x97jo vadinamojoje Pilies jurizdikoje\xc2\xa0\xe2\x80\x93 teritorijoje prie Kauno pilies. 1716\xc2\xa0m. jie buvo sugriauti, ta\xc4\x8diau \xc5\xbeydai sinagog\xc4\x85 1722\xc2\xa0m. atstat\xc4\x97. XVIII a. Vilijampol\xc4\x97je didel\xc4\x99 m\xc5\xabrin\xc4\x99 baroko stiliaus Vilijampol\xc4\x97s sinagog\xc4\x85 de\xc5\xa1iniajame Neries \xc5\xa1laite pastat\xc4\x97 rabino Izaoko s\xc5\xabn\xc5\xabs Moz\xc4\x97 ir Abraomas Solovei\xc4\x8dikai. \xc5\xa0alia stov\xc4\x97jusio m\xc5\xabrinio namo antrame auk\xc5\xa1te buvo \xc4\xafsik\xc5\xabr\xc4\x99s ir \xc5\xbeyd\xc5\xb3\xc2\xa0\xe2\x80\x93 bendruomen\xc4\x97s taryba Kahalas. Sinagoga buvo restauruota 1774\xc2\xa0m., bet per Vilijampol\xc4\x97s gaisr\xc4\x85 XIX a. pabaigoje sudegus stogui, caro vald\xc5\xbeia neleido jos atstatyti._NEWLINE_Nauj\xc4\x85 sinagog\xc4\x85 Kauno centre, dabartin\xc4\x97je E. O\xc5\xbee\xc5\xa1kien\xc4\x97s gt. 1872\xc2\xa0m. pastat\xc4\x97 Kauno pirmosios gildijos pirklys Levinas Minkovskis. Architektas\xc2\xa0\xe2\x80\x93 Ustinas Golinevi\xc4\x8dius. Sinagogos tvora buvo sum\xc5\xabryta 1893\xc2\xa0m. Sinagoga vadinama Choraline, nes joje atliekamas apeigas lydi choro giedojimas. Lietuvoje \xc5\xa1iuo metu veikia dar viena choralin\xc4\x97 sinagoga\xc2\xa0\xe2\x80\x93 Vilniuje. Sinagoga\xc2\xa0\xe2\x80\x93 oficiali vieta \xc5\xbeyd\xc5\xb3 bendruomen\xc4\x97s susirinkimui, maldai, mokyklai ir Toros studijoms, o kartais tai ir Kahalo b\xc5\xabstin\xc4\x97.\n_START_SECTION_\nArchitekt\xc5\xabra\n_START_PARAGRAPH_\nPastatas yra istorizmo architekt\xc5\xabros, sta\xc4\x8diakampio plano, tinkuoto m\xc5\xabro su trisiene i\xc5\xa1ki\xc5\xa1a Aron kode\xc5\xa1ui rytin\xc4\x97je pus\xc4\x97je ir trimis \xc4\xaf\xc4\x97jimais vakarin\xc4\x97je pus\xc4\x97je. Sinagogos \xc4\xaf\xc4\x97jimo fasade neobaroko frontonas baigiasi masyviu bok\xc5\xa1telio kupolu. Sinagogos bima\xc2\xa0\xe2\x80\x93 a\xc5\xa1tuonkamp\xc4\x97 pakyla, skirta Toros skaitymui, aptverta a\xc5\xbe\xc5\xabrine metalo tvorele. Bimos viet\xc4\x85 sal\xc4\x97je i\xc5\xa1 vir\xc5\xa1aus ap\xc5\xa1vie\xc4\x8dia stoglangis. Prie rytin\xc4\x97s sienos stovi Aron hakode\xc5\xa1as (Sandoros skrynia)\xc2\xa0\xe2\x80\x93 keli\xc5\xb3 pakop\xc5\xb3 spinta, pana\xc5\xa1i \xc4\xaf altori\xc5\xb3, kurioje saugoma Tora. Interjeras dekoruotas \xc5\xbeyd\xc5\xb3 menui b\xc5\xabdingais augal\xc5\xb3 ir gyv\xc5\xabn\xc5\xb3 motyvais._NEWLINE_Istorizmo laikotarpio sinagog\xc5\xb3 architekt\xc5\xabroje egzistuoja stilistin\xc4\x97 \xc4\xafvairov\xc4\x97. Sinagog\xc5\xb3 i\xc5\xa1or\xc4\x97je naudojama dominuoja Dovydo \xc5\xbevaig\xc5\xbed\xc4\x97 arba Dekalogo motyvas.\n_START_SECTION_\nDabartis\n_START_PARAGRAPH_\nPastaruoju metu Kauno sinagoga buvo tvarkoma\xc2\xa0\xe2\x80\x93 1999\xc2\xa0m. restauruota tvora, 2001\xc2\xa0m. atstatytas sinagogos kupolas. Kauno choralin\xc4\x97je sinagogoje be pamald\xc5\xb3, organizuojami ir kiti renginiai, vyksta parodos, religin\xc4\x97s \xc5\xa1vent\xc4\x97s. Sinagogos antrajame auk\xc5\xa1te veikia Kauno \xc5\xbeyd\xc5\xb3 muziejus, eksponuojama unikali rabin\xc5\xb3 portret\xc5\xb3 kolekcija.'